Regionsudvalgets udtalelse om "Problemer for EU's øområder og perspektiver i lyset af udvidelsen"

(2002/C 192/10)

REGIONSUDVALGET har -

under henvisning til præsidiets beslutning af 12. juni 2001 om i henhold til artikel 265, stk. 5, i traktaten om oprettelse af Det Europæiske Fællesskab at afgive en udtalelse om "Problemer for EU's øområder og perspektiver i lyset af udvidelsen" og om at henvise det forberedende arbejde til Underudvalg 1 "Regionalpolitik, Strukturfondene, Økonomisk og Social Samhørighed, Grænseoverskridende og Interregionalt Samarbejde",

under henvisning til Regionsudvalgets udtalelse "Problemer for EU's øområder og perspektiver i lyset af udvidelsen" (CdR 301/2001 rev.), som blev vedtaget af Underudvalg 1 den 18. januar 2002 med Christos Paleologos, Borgmester i Livadia (EL/PSE), som ordfører,

under henvisning til artikel 158 i Amsterdam-traktaten i kombination med artikel 154 samt erklæring nr. 30 knyttet til traktaten,

under henvisning til konklusionerne af Det europæiske Råds møde i Nice i december 2000 (KOM(30) og erklæringen),

under henvisning til Det Europæiske Fysiske og Funktionelle Udviklingsperspektiv,

under henvisning til Kommissionens anden rapport om økonomisk og social samhørighed, januar 2001,

under henvisning til anden betænkning om ø-områdernes problemer i EU udarbejdet af Europa-Parlamentets udvalg om Regionalpolitik, marts 1998,

under henvisning til Det Økonomiske og Sociale Udvalgs udtalelse af juli 2000 om "Retningslinjer for integrerede aktioner for øområder i Den Europæiske Union i henhold til Amsterdam-traktatens artikel 158",

under henvisning til erklæringen fra konferencen i Cagliari i februar 2001 om "EU's øområder efter Nice-traktaten", hvori bl.a. Europa-Parlamentets og Regionsudvalgets ø-grupper deltog,

under henvisning til resultaterne af konferencen afholdt af CPMR's kommission for øområder i juli 2001 på Korsika,

under henvisning til Rådets forordning (EU) nr. 1447/2001 artikel 1, stk. 2(1),

under henvisning til Den Europæiske Unions erklæring i forbindelse med proceduren for vedtagelse af Rådets forordning (EU) nr. 1447/2001, art. 1, stk. 2(2) -

på den 43. plenarforsamling den 13.-14. marts 2002 (mødet den 13. marts) enstemmigt vedtaget følgende udtalelse.

1. Regionsudvalget mener, at man i EU-traktaten bør indbefatte begrebet balance og harmonisk udvikling af hele det europæiske område og henvise til de områder, som slås med permanente strukturproblemer. Regionsudvalget foreslår mere konkret en omformulering af Amsterdam-traktatens artikel 158 med henblik på at medtage følgende:

a) synsvinklen med "geografisk samhørighed" som supplement til udformningen og konkretiseringen af politikkerne for økonomisk og social samhørighed,

b) eksplicit henvisning til de problemer, som hidrører fra permanente strukturproblemer, f.eks. ø-status, geografisk afsidesliggende og tyndt befolket,

c) bekræftelse af de specifikke foranstaltninger, der skal træffes proportionalt med, hvor intense og hvor akkumulerede problemer der er tale om i hvert enkelt område.

2. Regionsudvalget understreger, at ø-dimensionen for at lette medtænkningen af øområdernes særlige forhold i EU's politikker bør anerkendes klart i EU's statistiske nomenklatur(3), og det foreslår derfor, at der tages hensyn til Regionsudvalgets forslag om en særlig ø-nomenklatur uafhængig af befolkningsmæssige kriterier.

3. Regionsudvalget vurderer på trods af de positive henvisninger i den 2. samhørighedsrapport til øområders særlige problemer samt behovet for at træffe specielle foranstaltninger tilpasset øernes særlige forhold, at fraværet af dette emne i rapportens forslag og begrænsede omtale heraf skaber behov for en mere aktiv indsats og lancering af initiativer, således at dette klart og tydeligt medtages i den kommende 3. rapport fra Kommissionen.

4. Regionsudvalget beder om, at der tages hensyn til den særlige ø-dimension i forbindelse med udformningen af retningslinjer og forordninger i EU og i forbindelse med implementeringen af EU-politikker som f.eks. liberaliseringen af energimarkederne, særbeskatningen af brændstof til lufttransport, reformen af de transeuropæiske transport-, energi- og telenet (TEN), implementeringen af en ny fælles fiskeripolitik, landbrugspolitikken osv. Med dette sigte for øje foreslår Regionsudvalget følgende:

a) Kriteriet om ø-status og udligning for fysiske ulemper bør inkluderes i kriterierne for at komme i betragtning under programmer, som støttes af forskellige EU-midler, det være sig programmer eller politikker, således at der udlignes for den større per capita-udgift i forbindelse med anlæg og drift af de grundlæggende infrastrukturer og tjenester.

b) Der bør vedtages særlige foranstaltninger vedrørende statsstøtte samt økonomiske og skattemæssige incitamenter med henblik på beskyttelse af øerne, fremme af den endogene udvikling samt beskæftigelsen. Det er vigtigt at sikre, at forbrugerne betaler de samme priser og opnår samme produktkvalitet i forbindelse med grundlæggende varer som på landenes fastlandsområder. Lavere moms i følsomme sektorer, lavere beskatning af indkomster fra salg af lokale produkter og andre lokale aktiviteter, skatteundtagelse i en første periode med investeringer i følsomme sektorer (f.eks. alternative energikilder, udbygning af kommunikation osv.), støtte til virksomheder på øerne med henblik på disses fremme, også uden for det lokale marked, incitamenter til fremme af beskæftigelsen og en række lignende foranstaltninger kunne undersøges og anvendes i forbindelse med og i forhold til de behov og den situation, der hersker på de forskellige europæiske øer. Der bør sikres tilstrækkelig regularitet, kapacitet og en rimelig pris hele året igennem for transporten til og fra øerne. Det er i hvert enkelt tilfælde vigtigt at sikre, at de forskellige foranstaltninger, der iværksættes, vil gavne hele befolkningen og ikke kun virksomheder, der befinder sig uden for øerne.

c) Der bør forudses en procedure, som kræver 1) undersøgelse af lovgivningsmæssige reformer, som skal gælde for afgørende sektorer for øerne som f.eks. hjemmemarkedet, energi, miljø, transport, fiskeri, landbrug osv. for at fastlægge, i hvor vidt omfang disse påvirker øernes situation negativt og 2) muligheden for at indføre undtagelser efter særlige ordninger.

d) Man bør undersøge og implementere nye metoder for organisation og ydelse af almennyttige tjenester på højt niveau på øerne (f.eks. kommunikation, transport, energi, sundhed og undervisning, kultur (således at de liberaliseres og ikke fungerer til ugunst for øområderne på grund af den lave efterspørgsel, og Kommissionen bør vedtage passende foranstaltninger for at modvirke ekstra omkostninger til disse tjenester.

e) Forpligtelsen til offentlig tjeneste bør udvides til også at omfatte transport til og fra øområder via et andet land.

f) Kommissionen bør oprette en tværtjenstlig gruppe, således at der skabes bedre samordning mellem de forskellige direktorater og de øvrige europæiske institutioner i forbindelse med implementeringen af integrerede politikker vedrørende juridisk forvaltning, finansieringer, incitamenter osv. Denne gruppe skal hver gang samarbejde såvel med den berørte medlemsstat som med de relevante regionale og lokale myndigheder på øerne. Arbejdet i Kommissionens generaldirektorater bør koordineres på en sådan måde, at der tages særligt hensyn til problemer af geografisk karakter (øområder, bjergområder, lav befolkningstæthed, perifer beliggenhed etc.) under gennemførelsen af EU's forskellige politikker.

5. Regionsudvalget mener, at for at de problemer, der følger med ø-status, kan tackles og udlignes, er det nødvendigt at se på særlige reformer i relation til implementeringen af strukturpolitikkerne, som skal tage hensyn til kriterier, som ikke blot er knyttet til BNP men også kriterier vedrørende fysisk planlægning, geografiske og sociale forhold. Disse faktorer er bl.a.: perifer beliggenhed, lav befolkningstæthed, strenge vinterforhold. Inden for rammerne af den fremtidige revision af strukturfondspolitikken foreslår Regionsudvalget følgende:

a) Øområder bør de facto falde ind under mål nr. 1 på baggrund af traktatens artikel 158 og erklæring nr. 30 vedføjet slutakten fra Amsterdam, der anerkender, at der skal tages hensyn til de ulemper, øområderne lider under på grund af deres status som øsamfund, og træffes tilsvarende særlige foranstaltninger til gavn for disse områder. Der bør kalkuleres med støttebeløb, som gradueres efter BNP i forhold til de ekstraudgifter, der følger med de strukturelle begrænsninger, og i relation til de faktorer, som forværrer og akkumulerer følgerne af øernes fjerne beliggenhed (f.eks. en ø med bjerge, tyndt befolket eller afsides beliggende ø i et øområde med meget spredte øer).

b) Under udformningen af EU-initiativerne ville det være hensigtsmæssigt inden for rammerne af Interreg at forudse et særligt program for øerne. Det er nødvendigt at give prioritet til øerne i forbindelse med tværregionalt og grænseoverskridende samarbejde og parallelt hermed at støtte samarbejdet på tværs af øerne via støtte af alle de eksisterende net og strukturer, som fremmer båndene mellem øerne.

6. Regionsudvalget tilslutter sig synspunktet om at udforme integrerede aktionsplaner for udvikling af øområder i samarbejde med de lokale myndigheder og EU-partnerne. I den forbindelse retter Regionsudvalget følgende anmodninger til Kommissionen:

a) Kommissionen bør hvert tredje år udarbejde og offentliggøre en rapport om øområdernes situation med komparative data over deres konkurrenceevne, følgerne og resultaterne af implementeringen af de forskellige EU-politikker, og der bør være en angivelse af, hvilke interventionsområder, der er tale om med henblik på at fjerne eller udligne øernes ulemper.

b) Kommissionen bør fremme samarbejdet mellem en tværtjenstlig gruppe, der beskæftiger sig med øområder, under Kommissionen og de tilsvarende grupper i Europa-Parlamentet, Regionsudvalget, Det Økonomiske og Sociale Udvalg samt med nettene og alle aktører så som CPMR, IMEDOC og ISLENET, der arbejder for øernes interesser, således at der udformes et integreret aktionsprogram for øerne.

c) EU's Funktionelle og Fysiske Udviklingsplan bør inkorporeres i en udviklingsstrategi for øområderne, og derefter bør Kommissionen udforme handlingsprogrammet og en konkret tidsplan for implementeringen af de integrerede foranstaltninger for øområderne, som tager hensyn til øernes særlige behov.

7. Regionsudvalget understreger, at iværksættelsen af særlige foranstaltninger, som skal udgøre en særlig støtteordning for øerne ikke kun er nødvendig, men også hastende i lyset af EU's udvikling, så øområderne ikke risikerer at blive yderligere isoleret eller marginaliseret. Regionsudvalget beder Kommissionen og Det europæiske Råd om at give prioritet til en indsats over for øerne. Regionsudvalget forpligter til at samarbejde på alle mulige måder for at nå dette mål og er rede til at bidrage til fremtidige aktioner med henblik på at bakke kravene op for at nå målet om balance og bæredygtig udvikling af EU's øområder.

Bruxelles, den 13. marts 2002.

Albert Bore

Formand for

Regionsudvalget

(1) L 198 af 21. juli 2001.

(2) L 198 af 21. juli 2001.

(3) I Kommissionens meddelelse - "Første situationsrapport om økonomisk og social samhørighed", KOM(2002) 46 endelig, defineres øområder som et område med et areal på mindst 1 km2 med en statistisk signifikant fastboende befolkning (mindst 50 indbyggere), ikke er forbundet til kontinentet med permanente strukturer, er adskilt fra det europæiske kontinent af en strækning på mindst 1 km, og ikke omfatter en medlemsstats hovedstad.